ΚΛΕΦΤΙΚΟ <<ΤΟΥ ΒΑΣΙΛΗ>>



**Κλέφτικα:**

- Είναι δημοτικά τραγούδια που εξυμνούν την ελεύθερη ζωή στα βουνά, σε αντίθεση προς τον προσκυνημένο κάμπο, όπου ο χριστιανός υποφέρει από την καταπίεση των Τούρκων και τη διπροσωπία **των κοτζαμπάσηδων**

-Περιγράφουν την ομαδική ζωή και τους γενναίους συντρόφους

-Καμαρώνουν για το όπλο τους που δεν το αποχωρίζονται ούτε τη νύχτα ,όταν ξαποσταίνουν, πάντοτε έτοιμοι, σε κάποια σπηλιά.(Mario Vitti, *Ιστορία της νεοελληνικής λογοτεχνίας*).

 **Κλέφτες:**

 Ήταν αγρότες που αναγκάζονταν ή επέλεγαν να καταφύγουν στα βουνά. Συχνά, υποστηρίζονταν από τους αγροτικούς πληθυσμούς και ως πρότυπα ανυπότακτης στάσης υμνήθηκαν για την τόλμη τους ή θρηνήθηκαν για τον θάνατό τους στα κλέφτικα δημοτικά τραγούδια . (από το βιβλίο Ιστορίας της γ΄ γυμνασίου)  ]

Τα κλέφτικα είναι μια από τις κατηγορίες των δημοτικών τραγουδιών.

**Τυπικά γνωρίσματα των δημοτικών τραγουδιών  είναι**:

* ο δεκαπεντασύλλαβος στίχος
* η παρατακτική σύνταξη
* η κυριαρχία των ρημάτων
* η εκφραστική λιτότητα
* η προσωποποίηση των στοιχείων της φύσης και η συνομιλία με αυτά
* το νόημα του πρώτου ημιστιχίου  ολοκληρώνεται  στο δεύτερο ημιστίχιο
* η γλώσσα είναι απλή δημοτική...

**προεστοί:** Οι προύχοντες ή προεστοί ή **κοτζαμπάσηδες** ήταν οι Έλληνες που συνεργάζονταν με τους Τούρκους και ασκούσαν σε τοπικό επίπεδο τη διοίκηση των ραγιάδων. Πολλοί κοτζαμπάσηδες δεν ήταν απλά συνεργάτες των Τούρκων, αλλά έγιναν δυνάστες των Ελλήνων στα χρόνια της σκλαβιάς τους.

**Αρβανίτες:**

 είναι πληθυσμιακή ομάδα της Ελλάδας, οι οποίοι μιλούν τα αρβανίτικα, μια αλβανική διάλεκτο με έντονες επιρροές από τα μεσαιωνικά αλβανικά.

Οι Αρβανίτες κατάγονται από πληθυσμούς οι οποίοι μετακινήθηκαν κυρίως στη νότια και κεντρική Ελλάδα από την σημερινή Βόρεια Ήπειρο κατά τη διάρκεια του Μεσαίωνα ιδίως μεταξύ του 13ου και 16ου αιώνα λόγω διάφορων κοινωνικοπολιτικών συνθηκών της εποχής.

 Οι Αρβανίτες έπαιξαν σημαντικό ρόλο κατά τη διάρκεια της Ελληνικής Επανάστασης του 1821.

 Ωστόσο σε πηγές της εποχής **"αρβανίτες" ονομάζονται και οι μουσουλμάνοι Αλβανοί που μάχονταν με την πλευρά του Οθωμανικού κράτους ή του Αλή Πασά ή και αυτόνομα ως ληστές** (Αρβανίτες επίσης αποκαλούνταν διάφοροι χριστιανοί μισθοφόροι των Βαλκανίων ανεξαρτήτως εθνότητας)( πηγή:Wikipedia)

**ΚΛΕΦΤΙΚΟ**

Του Βασίλη

 Σύντομη αναφορά.

 O Βασίλης, ο κεντρικός ήρωας του τραγουδιού, επιλέγει, όπως έκαναν πολλοί νέοι άντρες στα χρόνια της τουρκοκρατίας, να φύγει από τη σκλαβιά και να ζήσει την ελεύθερη ζωή των κλεφτών. Τόσο η εθνική όσο και η κοινωνική του περηφάνια τον ωθούν να εγκαταλείψει τα υλικά αγαθά μιας υπόδουλης ζωής και να γίνει αντάρτης, ελεύθερος μέσα στη φύση των απόκρημνων βουνών.

**Θέμα τραγουδιού:**

Η απόφαση του Βασίλη να ζήσει την ελευθερία της ζωής των κλεφτών, αφήνοντας πίσω του μια ζωή υποταγής κάτω από τον τουρκικό ζυγό.

Δομή:

Ενότητα 1η (Βασίλη……….να δουλεύουν). Η συμβουλή της μάνας

Στα χρόνια της Τουρκοκρατίας, μια μάνα από αγάπη και φροντίδα για το γιο της , το Βασίλη, του προτείνει να κάτσει φρόνιμα: δηλαδή να λειτουργήσει με βάση τη λογική, να μη κάνει κάτι παράτολμο, να μείνει σπίτι του , να γίνει νοικοκύρης και να επιλέξει την κτηνοτροφική και γεωργική ζωή που θα του εξασφαλίσει κάποια οικονομική άνεση και ήρεμη ζωή.

Η μητέρα απευθύνεται στο γιο της σε β΄ πρόσωπο. Η ζωή που του περιγράφει φαίνεται όμορφη και ήρεμη αλλά αποσιωπάται ένα πολύ σημαντικό στοιχείο: η έλλειψη της ελευθερίας.

Ενότητα 2η (-Μάνα μου……….τους Αρβανίτες). Η απόφαση του Βασίλη να γίνει κλέφτης

Ο Βασίλης ανακοινώνει την απόφασή του. Θέλει να γίνει κλέφτης και να φύγει στα βουνά. Είναι ένας κοινός άνθρωπος αλλά το ιδανικό της ελεύθερης ζωής και η βαθειά αίσθηση της αξιοπρέπειας τον οδηγούν να απαρνηθεί τη βολεμένη ζωή του υπόδουλου και να επιλέξει τη δύσκολη και επικίνδυνη αλλά ελεύθερη ζωή των κλεφτών. Απαντά κατηγορηματικά ότι δεν πρόκειται να κάτσει φρόνιμα για να αποκτήσει όλα όσα του ανέφερε η μητέρα του και να συμβιβαστεί με μια υπόδουλη ζωή. Μάλιστα της ζητά να του δώσει τα όπλα του ώστε να την κάνει να συμμετέχει κι αυτή στην απόφασή του. Επαναλαμβάνει κάποια από τα λόγια της και λέει ότι δε δέχεται να είναι σκλάβος των Τούρκων ή κάποιων Ελλήνων που συνεργάζονταν με τον εχθρό και εκμεταλλεύονταν τους πατριώτες τους. Στα λόγια του διακρίνουμε προμηνύματα του απελευθερωτικού αγώνα του 1821 ( δίψα για ελευθερία. )

Η παρομοίωση <<να πεταχτώ σαν το πουλί>> φανερώνει τη δίψα του ήρωα για ελευθερία. Αυτό όμως δεν του αρκεί . θέλει να κάνει πόλεμο εναντίον του κατακτητή. Δηλώνεται έτσι η ανδρεία του και η γενναιότητά του. Η πορεία του προς τα βουνά περιγράφεται νε γλαφυρό και παραστατικό τρόπο.

Η κλιμάκωση και το ασύνδετο παρουσιάζουν την πορεία του Βασίλη προς την κλεφτουριά, την ανάληψη δράσης και την έναρξη του αγώνα κατά των Τούρκων.

Ο Βασίλη ς παρουσιάζεται : ασυμβίβαστος, υπερήφανος, αποφασιστικός, αξιοπρεπής, γενναίος, τολμηρός, αγωνιστής, λάτρης της ελευθερίας, άξιος συνεχιστής των προγόνων του.

Ενότητα3η(Πουρνό……άξιο παληκάρι) Η πραγματοποίηση της απόφασης του Βασίλη.

Ο Βασίλης αποχαιρετά τη μητέρα του η οποία δεν κάνει καμιά προσπάθεια να τον μεταπείσει και αποδέχεται την απόφαση του.

Ο Βασίλης φτάνει στον προορισμό του και μιλά με τα στοιχεία της φύσης που τον υποδέχονται στην καινούρια του ζωή.

Ο Βασίλης χαίρεται που είναι πια ελεύθερος και τα προσωποποιημένα στοιχεία της φύσης τον καλοδέχονται και τον επαινούν.

Γλώσσα:

απλή, λαϊκή, δημοτική. Κυριαρχούν τα ρήματα, απουσιάζουν τα επίθετα. Υπάρχουν ιδιωματικές λέξεις ( κοπέλια, σουρίξω, γιατάκια, γένεις). Υπάρχει παρατακτική σύνδεση, προσωποποίηση και συνομιλία με τη φύση και εκφραστική λιτότητα.

Στιχουργική:

Ο στίχος είναι ιαμβικός δεκαπεντασύλλαβος, ανομοιοκατάληκτος και χωρίζεται σε δύο ημιστίχια. Κάθε στίχος έχει ολοκληρωμένο νόημα.

Ύφος:

Ζωντανό , παραστατικό, γρήγορο(διάλογος μάνας-γιου ). Συγκινητικό ( συμβουλές μάνας ), ηρωικό ( όταν τον υποδέχεται η κλεφτουριά).

 Ως προς τη μορφή, το τραγούδι έχει όλα τα τυπικά γνωρίσματα των δημοτικών τραγουδιών:

δεκαπεντασύλλαβο στίχο, παρατακτική σύνταξη, ασύνδετη ρηματική διατύπωση, εκφραστική λιτότητα, προσωποποίηση και συνομιλία με τη φύση.



## ΤΑ ΒΑΣΙΚΑ ΣΧΗΜΑΤΑ ΛΟΓΟΥ - ΕΚΦΡΑΣΤΙΚΑ ΜΕΣΑ ΣΤΗ ΛΟΓΟΤΕΧΝΙΑ

**ΑΛΛΗΓΟΡΙΑ**: Μια μεταφορική έκφραση κρύβει νοήματα διαφορετικά από εκείνα που φανερώνουν οι λέξεις της. Για παράδειγμα, «Τ΄ άσπρισε τα γένια του ο Αϊ – Νικόλας (=χιόνισε του Αγίου Νικολάου).

**ΑΝΑΔΙΠΛΩΣΗ**: Αναδίπλωση υπάρχει όταν η τελευταία λέξη ή φράση μιας πρότασης επαναλαμβάνεται στην αρχή της επόμενης. π.χ.Οι φίλοι μας θα  έρθουν  σήμερα,σήμερα θα φύγουν.

**ΑΝΤΙΘΕΣΗ:** Εκφράζει αντίθεση μεταξύ λέξεων, νοημάτων… Για παράδειγμα, «Από μακριά το χαιρετά κι από κοντά του λέει..»

**ΑΠΟΣΙΩΠΗΣΗ** : Αποσιώπηση υπάρχει όταν ο λόγος σταματά ,επειδή ο ομιλητής δεν θέλει να συνεχίσει (είτε από άγνοια είτε από συγκίνηση είτε για έμφαση) και τη θέση του παίρνουν αποσιωπητικά (….).

**ΑΣΤΟΧΑ ΕΡΩΤΗΜΑΤΑ**: Υποβάλλεται μία ερώτηση, κατόπιν γίνεται προσπάθεια να δοθεί απάντηση και αφού απορρίπτεται αυτή η απάντηση, ακολουθεί η δήλωση για το γεγονός. Για παράδειγμα:

Αχός βαρύς ακούγεται πολλά τουφέκια πέφτουν

Μήνα σε γάμο ρίχνονται, μήνα σε χαροκόπι;

Ουδέ σε γάμο ρίχνονται, ουδέ σε χαροκόπι.

Η Δέσπω κάνει πόλεμο με νύφες και μ’αγγόνια.

**ΑΣΥΝΔΕΤΟ:** Παραθέτουμε όρους ή προτάσεις χωρίς συνδέσμους. Αυτό το σχήμα δίνει στον λόγο ζωηρότητα, κίνηση.

**ΕΙΚΟΝΕΣ**: Κάθε περιγραφή, σύντομη ή εκτενής, απεικονίζει μια πραγματικότητα ή ένα πρόσωπο ή ένα αντικείμενο(είναι ένα εκφραστικό μέσο).

**ΕΙΡΩΝΕΙΑ** : Είναι το λεκτικό σχήμα που χρησιμοποιείται, για να αποδοθεί ένα νόημα διαφορετικό ή αντίθετο από αυτό που ισχύει στην πραγματικότητα. Συνήθως με την ειρωνεία δηλώνεται υποτίμηση ή αποδοκιμασία. Για παράδειγμα, «Έξυπνος που είσαι!» (=τι κουτός που είσαι).

**ΕΠΑΝΑΛΗΨΗ** : Είναι το σχήμα λόγου στο οποίο μία έννοια εμφανίζεται δύο (ή περισσότερες) φορές είτε αυτούσια είτε λίγο διαφοροποιημένη. Δίνεται για λόγους έμφασης. Για παράδειγμα «Τραγούδησε, τραγούδησε, τραγούδησέ μου, κόρη».

**ΚΛΙΜΑΚΩΤΟ**: Οι έννοιες παρουσιάζονται σε ακολουθία είτε αύξησης είτε μείωσης. Για παράδειγμα, «Ακούω κούφια τα τουφέκια, ακούω σμίξιμο σπαθιών, ακούω ξύλα, ακούω πελέκια, ακούω τρίξιμο δοντιών».

**ΚΥΚΛΟΣ**: Μία πρόταση ή περίοδος  ή ένα ποίημα ή ένα κείμενο τελειώνει με την ίδια λέξη με την οποία άρχισε. Για παράδειγμα, «Σταθείτε αντρειά σαν Έλληνες και σαν Γραικοί σταθείτε».

**ΜΕΤΑΦΟΡΑ** : Μεταφορά έχουμε, όταν μία ιδιότητα ενός προσώπου, ζώου ή πράγματος, αφηρημένης έννοιας αποδίδεται σε κάποιο άλλο (πρόσωπο, ζώο, πράγμα αφηρημένη έννοια). Οι μεταφορές δίνουν ζωντάνια. Για παράδειγμα :χρυσή καρδιά έχει ο γιος σου.

**ΜΕΤΩΝΥΜΙΑ**: Υπάρχει, όταν χρησιμοποιείται:

(α) το όνομα του δημιουργού αντί για το δημιούργημά του, για π.χ. «Διάβασε τον Όμηρο» (αντί: τα έπη του Ομήρου).

(β) αυτό που περιέχει κάτι αντί για το περιεχόμενό του και αντίστροφα, π.χ. Ήπιε όλο το μπουκάλι.

(γ) το αφηρημένο αντί για το συγκεκριμένο και αντίστροφα π.χ. «Ντροπή στα νιάτα να προσβάλλουν τα γεράματα» (οι νέοι, τους γέρους).

**ΝΟΜΟΣ ΤΩΝ ΤΡΙΩΝ:** Ο λογοτέχνης  κρατάει για το τέλος το πιο σημαντικό, ακολουθώντας τον αυξητικό νόμο του τρίτου και καλύτερου. Συναντάται συχνά στα δημοτικά τραγούδια. Για παράδειγμα,  «Του Κώστα (το άλογο) τρώει τα σίδερα, του Αλέξη τα λιθάρια και του μικρού Βλαχόπουλου τα δέντρα ξεριζώνει.»

**ΠΑΡΟΜΟΙΩΣΗ** : Παρομοίωση έχουμε όταν παρουσιάζουμε ένα πρόσωπο, ζώο ή πράγμα όμοιο με κάποιο άλλο ως προς μια ιδιότητα. Η παρομοίωση εκφέρεται με τις σαν, καθώς, όπως, σαν να, θαρρείς, λες κ.ά.. Για παράδειγμα :Είναι  όμορφος σαν θεός.

**ΠΡΟΣΩΠΟΠΟΙΗΣΗ :** Είναι η απόδοση ανθρώπινων ιδιοτήτων σε άψυχα αντικείμενα ή αφηρημένες έννοιες (π.χ. ζώα, φυτά, πράγματα).π.χ. Γιατί είναι μαύρα τα βουνά και στέκουν πικραμένα;

**ΣΥΝΕΚΔΟΧΗ :**σε αυτό το σχήμα λόγου χρησιμοποιείται: α) το ένα αντί για τα πολλά π.χ. Ο ΄Ελληνας στη μάχη  είναι γενναίος.(αντί :οι ΄Ελληνες)

β) το μέρος ενός συνόλου αντί για το σύνολο ή αντίστροφα π.χ. Μάτια μου!(αντί του ονόματος αγαπημένου προσώπου)," κάθε κλαδί και κλέφτης" αντί κάθε δέντρο.

γ) η ύλη αντί για το πράγμα που έχει γίνει από την ύλη αυτή π.χ. Με χαλκό πολεμούσαν τότε (αντί : με χάλκινα όπλα),φορά πολύ χρυσάφι .(αντί πολλά χρυσαφικά, κοσμήματα χρυσά)

δ) εκείνο που παράγει αντί για κείνο που παράγεται από αυτό π.χ. Πίνει το καλύτερο σταφύλι(αντί :το καλύτερο  κρασί).

**ΥΠΕΡΒΟΛΗ** : Πρόκειται για λέξεις ή φράσεις με τις οποίες μεγεθύνεται ένα χαρακτηριστικό, μία ιδιότητα, μία ενέργεια, μία κατάσταση σε επίπεδα εξωπραγματικά. Δίνεται για έμφαση. Για παράδειγμα :Να φτάσει η φωνή μας έως τον ουρανό.

**Το ύφος**είναι ο ιδιαίτερος τρόπος µε τον οποίο χρησιμοποιεί κάποιος τη γλώσσα αξιοποιώντας τα διάφορα μέσα που αυτή προσφέρει, για να μεταδώσει  µε τον καλύτερο τρόπο το μήνυμά του. Εξαρτάται από την περίσταση επικοινωνίας και διαφοροποιείται ανάλογα με το είδος της επικοινωνίας. Το ύφος μπορεί να είναι απλό, λιτό, ζωντανό, παραστατικό, επίσημο, τυπικό, επιστημονικό, ειρωνικό, χιουμοριστικό, διδακτικό, λόγιο..)



**Εργασίες:**

 **1)** Μιλήστε σ’ έναν φίλο σας για το περιεχόμενο του τραγουδιού.(σε 80 λέξεις)

**2)Να γίνεις ο Βασίλης** και να εκφράσεις τις σκέψεις και τα συναισθήματά σου για τη ζωή  στη σκλαβιά και  για την ελεύθερη ζωή  στα βουνά.(σε 100 λέξεις)

**3)Ζωγραφίστε** μια σκηνή από το τραγούδι **ή περιγράψτε** μια εικόνα του.

**4)**Βρείτε άλλα δημοτικά τραγούδια με θέμα τη ζωή των κλεφτών. Παρουσιάστε τα στην τάξη.

**5)** Είσαι ο Μάρκος ένα από τα κοπέλια που δουλεύουν για τους προεστούς της περιοχής. Μόλις έμαθες για την απόφαση του Βασίλη και τη μεταφέρεις στους υπόλοιπους σχολιάζοντάς τη.( σε α΄πρόσωπο 150-200 λέξεις )

**6)** Να αντιστοιχίσετε τους στίχους με τα κατάλληλα σχήματα λόγου

 Στίχοι Σχήματα λόγου

-να πεταχτώ σαν το πουλί αντίθεση

-να πάρω…να περπατήσω…να βρω.. ασύνδετο σχήμα

-φέρε μου τα΄αλαφρό σπαθί και το οπτική εικόνα

Βαρύ τουφέκι μεταφορά

-να πάρω δίπλα τα βουνά ηχητική εικόνα

-πουρνό φιλεί τη μάνα του, πουρνό επανάληψη

Ξεπροβοδιέται

-και να σου ρίξω κλέφτικα παρομοίωση

-που πολεμούν με την τουρκιά



Πηγές:

<http://4.bp.blogspot.com>

filologikaek.blogspot.com/2018

slideshare.net/vserdaki

alexgger.blogspot.com/2013

theodorapappa.blogspot.com/2018

users. sch.gr/ipap/Εllinikospolitismos/logotexnia/B/vasili